Mudashiru Obasa
Mudashiru Ajayi Obasa (an haife shi 11 ga watan Nuwamban 1972) lauya ne a Najeriya kuma ɗan siyasa wanda ya yi aiki a matsayin kakakin majalisar dokokin jihar Legas tun shekarar 2015. 

Ɗan jam'iyyar All Progressives Congress ne wadda ke mulki.

Rayuwar farko 
An haifi Mudashiru Ajayi Obasa a Agege, wani gari dake jihar Legas kudu maso yammacin Najeriya a ranar 11 ga watan Nuwamban 1972. Ya yi karatun firamare a St Thomas Acquinas Pry School, Surulere, Legas kafin ya wuce Archbishop Aggey Memorial Secondary School, Mushin, Ilasamaja, Legas inda ya samu takardar shedar makarantar West Africa. Ya sami digiri na farko a fannin shari'a a Jami'ar Jihar Legas dake Legas a shekarar 2006.

Sana'ar siyasa 
A shekarar 1999 ya tsaya takarar kansila a ƙaramar hukumar Agege a ƙarƙashin jam’iyyar Alliance for Democracy kuma ya yi nasara. Ya yi aiki tsakanin 1999 zuwa 2002. 

An zaɓe shi ɗan majalisar dokokin jihar Legas mai wakiltar mazaɓar Agege I a shekarar 2007. An sake zaɓen shi a 2011, 2015 da 2019.  

A cikin shirin na #EndSARS a jiharsa, an yi masa wani bidiyo kai tsaye a gidan talabijin yana cewa " LSHA ba za ta amince da mutuwar ƴan ta'adda a hannun rundunar ƴan sanda ba" a lokacin da yake kira da a yi shiru na minti ɗaya aya ga waɗanda rikicin #Lekki ya shafa. da sauran su a faɗin Najeriya.

Cin hanci da rashawa 
A shekarar 2020 ne dai jaridar Sahara Reporters ta ruwaito ta fitar da rahoton zargin almubazzaranci da dukiyar al’umma da ake yi masa. Sai dai ya musanta dukkan zarge-zargen.    

Daga baya Sahara Reporters ta ruwaito cewa hukumar yaƙi da masu yi wa tattalin arziƙin ƙasa zagon ƙasa ta kai Obasa domin yi masa tambayoyi a ranakun 8 da 9 ga Oktoban 2020. A cewar wata majiya mai tushe ta tabbatarwa da Sahara Reporters cewa Obasa ya nuna rashin lafiya ne a lokacin da ake yi masa tambayoyi a ofishin EFCC, wanda ya sa aka dakatar da tambayoyi. Sai da aka kai Obasa zuwa majinyata na ofishin EFCC kafin a bayar da belinsa. Daga nan Obasa ya nemi a dawo masa da fasfo ɗinsa, wai don neman magani a ƙasashen waje kafin ya tafi Umrah don ganawa da Bola Tinubu a Saudiyya. EFCC na ci gaba da binciken Obasa bisa zargin almundahana da zamba.

Manazarta 

Rayayyun mutane
Haifaffun 1972